## J E G Y Z Ő K Ö N Y V

# *KÖRMEND VÁROS ÖNKORMÁNYZATA*

***KÉPVISELŐ-TESTÜLETÉNEK***

***2018. február 28-i nyílt üléséről***

 Önkormányzati rendelet: 5/2018.(III.1.)

 Határozat: 10-26/2018.(II.28.)

*(Az elfogadott rendeletek a jegyzőkönyv hátulján találhatók.)*

*J E G Y Z Ő K Ö N Y V*

|  |  |
| --- | --- |
| *Készült*: | Körmend Város Önkormányzata Képviselő-testületének 2018. február 28-i nyílt üléséről |
| *Jelen vannak:* | Bebes István, Faragó Gábor, Tóth Gábor, Geosics László, Bán Miklós, Ferencz Gyula, Czvitkovics Gyula, Csák Tamás, dr. Hadnagy Ádám, Auer Miklós, Tompa László képviselő-testületi tagok  |
| *Tanácskozási joggal meghívottak közül jelen van:*  |
|  | dr. Stepics Anita jegyző Némethné Simon Mária, a Gazdasági és Pénzügyi Iroda vezetője Forró Szilvia, Városfejlesztési és Építéshatósági irodavezetőjeKörmendy-Szalai Mónika, a Projekt Iroda vezetőjeButi Tibor, a Közszolgálati Iroda vezetőjeHorváth István, a Roma Nemzetiségi Önkormányzat képviselője |

Bebes István polgármester köszönti a megjelenteket és megállapítja, hogy a Képviselő-testület az ülésen 12 fővel jelen van, az határozatképes, az ülést 14 óra 00 perckor megnyitja.

Bebes István polgármester elmondja, hogy a kiküldött napirenden változtatni nem kíván, kéri, hogy a Testület szavazzon a napirendről.

A Képviselő-testület a javaslatot 12 igen szavazattal elfogadja, és a következő napirendet hagyja jóvá:

# N A P I R E N D

Nyílt ülés keretében:

1. Beszámoló a polgármester két ülés közötti munkájáról.

Előterjesztő: **Bebes** **István** polgármester

1. Hulladékkal kapcsolatos önkormányzati rendelet módosítása

Előterjesztő: **Bebes** **István** polgármester

1. Beszámoló a Batthyány Strattmann László Kórházért Közalapítvány 2017. évi tevékenységéről

Előadó: **Scheiber Mihály** kuratóriumi elnök

1. Beszámoló a Körmend múltja, jelene és Jövője Közhasznú Alapítvány 2017. évi tevékenységéről

Előadó: **Joó György Attila** kuratóriumi elnök

1. Körmend Közbiztonságáért Közalapítvány beszámolója

Előadó: **Horváth Tibor** kuratóriumi elnök

1. Körmenden Foglalkoztatottakért Közalapítvány beszámolója 2017. évről

Előadó: **Dr. Déri Miklós** kuratóriumi elnök

1. Kovatsik és Társai Temetkezési Bt. beszámolója a 2017. évről

Előterjesztő: **Bebes István** polgármester

1. Javaslat Körmend Város Kerékpárforgalmi hálózati tervének elfogadása

Előterjesztő: **Bebes István** polgármester

1. Sipos József megbízott erdész 2017. évi beszámolója

Előterjesztő: **Bebes István** polgármester

1. Batthyány Örökségközpont Kft-vel kötendő megállapodás megtárgyalása

Előterjesztő: **Bebes István** polgármester

1. Pályázat benyújtása Európa a polgárkért program keretében

Előterjesztő: **Bebes István** polgármester

1. Pályázat benyújtása a Nemzeti Kulturális Alap Örökségvédelem Kollégiuma által kiírt felhívása

Előterjesztő: **Bebes István** polgármester

1. Földgáz energia beszerzése önkormányzati csoportos közbeszerzéshez történő csatlakozással

Előterjesztő: **Bebes István** polgármester

1. Sportfejlesztés támogatása

Előterjesztő: **Bebes István** polgármester

1. Szavazatszámláló bizottság tagjainak megválasztása

Előterjesztő: **dr. Stepics Anita** jegyző

1. Körmendi Közös Önkormányzati Hivatal Ügyrendje

Előterjesztő: **Bebes István** polgármester

1. Körmendi Kulturális Központ, Múzeum és Könyvtár alapító okiratának módosítása

Előterjesztő: **Bebes István** polgármester

1. Március 15-i nemzeti ünnep programterve

Előterjesztő: **Bebes István** polgármester

1. Kerékpárutak kezelőjének kijelölése

Előterjesztő: **Bebes István** polgármester

1. Polgármesteri szabadság jóváhagyása

Előterjesztő: **Bebes István** polgármester

- Jelentés az előző ülésen elhangzott interpellációkra tett intézkedésekről.

 Előterjesztő: **Forró Szilvia** irodavezető

- Interpellációk

**N A P I R E N D:**

**1./ Beszámoló a polgármesternek a két ülés közötti munkájáról**

Előterjesztő: **Bebes István** polgármester

Bebes István polgármester elmondja, hogy 2018. február 1-jén részt vett a Körmend Kistérsége és Mikrotérsége Önkormányzati Társulás ülésén, ahol a napirend keretében 2017. évi költségvetési rendeletet módosították, megalkották a 2018. évi költségvetést, a Szociális Szolgáltató és Információs Központ szakmai programját módosították, illetve módosították a Dr. Batthyányné Coreth Mária Óvoda alapító okiratát, valamint részt vett a Nyugat-Dunántúli Regionális Hulladékgazdálkodási Önkormányzati Társulás ülésén, ahol a 2017. évi költségvetési rendeletet módosították. 2018. február 3-án részt vett a Dr. Mező Ferenc Szellemi Diákolimpia országos elődöntőjén, ahol köszöntötte a megjelenteket. Megköszöni a Kölcsey Ferenc Gimnáziumnak is azt a szándékát, ami ténylegesen abban megvalósult, hogy ezt a Szellemi Diákolimpiát itt, Körmenden rendezték meg. Gratulált a résztvevőknek és külön természetesen a gimnázium csapatának. Február 5-16-ig szabadságon volt. Február 21-én projekt megbeszéléseket tartott, az aktuális projekteket vették át és próbálnak benne előrehaladni, későbbiekben egy előterjesztés is fog ehhez kapcsolódni. Február 22-én irodavezetői értekezletet tartott. Február 23-án részt vett a Szent László Nyugdíjas Egyesület közgyűlésén, ahol beszámoló és a 2018. évi munkaterv elfogadása volt napirenden. Február 26-án egyeztetést tartott a Szombathelyi Tankerületi Központ képviselőivel a Pedagógiai Szakszolgálat további tevékenységét illetően, körvonalazódnak megegyezésnek a lehetőségei, még nem tartanak a végénél, de reméli, hogy megtalálják a megfelelő közös megoldást, hogy egy megfelelő épületet és megfelelő együttműködést tudjanak kialakítani az elkövetkezendő időszakban. Február 27-én a Nemzeti Fejlesztési Minisztérium közlekedésért felelős helyettes államtitkárával folytatatott megbeszélést, a 8-as főút belterületi szakaszának megújítása hazai forrásból várható. Vannak vitáik itt az elvégzendő feladatokat illetően, reméli, hogy néhány dologban megfelelő megoldás fog születni. Február 28-án a Pénzügyi, Közbeszerzési Bizottság, valamint a képviselő-testületi ülése zajlik.

Bebes István polgármester kéri a beszámoló elfogadását.

*A Képviselő-testület a beszámolót 11 igen, 1 tartózkodás mellett elfogadja.*

**2./ Hulladékkal kapcsolatos önkormányzati rendelet módosítása**

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy kötelező rendelet módosítás került a Képviselő-testület elé. Egy jogszabály miatt fel kell tüntetni a rendeletben a közszolgáltatói alvállalkozó által végzett hulladékgazdálkodási tevékenységet és annak arányát is. A Müllex Kft. alvállalkozóként továbbra is ellátja ezt a fontos feladatot és továbbra is így fogja végezni, tehát ebből is kitűnik, hogy a változást a lakosság kevésbé fogja érzékelni.

Tompa László képviselő-testületi tagnak egy apró technikai kérdése van csak, valóban az alaptörvény rendelkezik erről a törvényi változásról, a rendelet módosítás második pontjában, vagyis a legutolsó sorban azt írja, hogy a közszolgáltató a település 70%-ban végzi a gazdálkodást, közszolgáltatási feladatokat, ha az év 365 napjához viszonyít, akkor az a 70% 255 napon keresztül a Müllex Kft. fogja végezni a tevékenységet, szeretné megkérdezni, hogy a maradék 110 napban vagyis 30%-ban ki az, aki a tevékenységet végezni fogja.

Dr. Stepics Anita jegyző válaszul elmondja, hogy nem napokra van leosztva, nem a 365 napot kell 100%-nak venni és ennek a 70%-át nézni, hanem van egy Hulladékgazdálkodási Közszolgáltatási feladat, ami nem csak abból áll, ami az előterjesztésben fel van sorolva. Amik az előterjesztésben fel vannak sorolva, azokat az STKH Nonprofit Kft. alvállalkozója, a Müllex Kft. látja el. Vannak azonban egyéb feladatok is, amelyeket viszont nem a Müllex Kft. lát el, ilyen például ügyfélszolgálati irodának a fenntartása Körmenden, különböző adatszolgáltatások NKHV Nonprofit Zrt. felé. Számára mindenképp megnyugtató, hogy amivel a lakosság találkozik, azt továbbra is a Müllex Kft. látja el, de a hulladéktörvény ennél több feladatot ír elő a közszolgáltatónak, és azt a kérdésre válaszolva az STKH Nonprofit Kft. látja el, hiszen vele kötött az Önkormányzat szerződést.

Tóth Gábor képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a rendelet módosítást.

Bebes István polgármester kéri a rendeleti javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő rendeletet alkotja:

**5/2018. (III.1.) önkormányzati rendelet**

Körmend város Önkormányzata önkormányzati rendelete a települési szilárd hulladékkal kapcsolatos köztisztasági közszolgáltatás kötelező igénybevételéről szóló 3/2014.(II.28.) önkormányzati rendelet módosításáról

**3./ Beszámoló a Batthyány Strattmann László Kórházért Közalapítvány 2017. évi tevékenységéről**

Előadó: **Scheiber Mihály** kuratóriumi elnök

 *(Az előterjesztés írásos anyaga a jegyzőkönyvhöz mellékelve.)*

Bebes István polgármester elmondja, hogy az alapítványok, közalapítványok beszámolóját tárgyalja a Képviselő-testület. Elsőként a Batthyány-Strattmann László Kórházért Közalapítvány 2017. évi tevékenységéről szóló beszámolót tárgyalja a Testület. Jelen van az Alapítvány elnöke, megkérdezi őt, hogy kíván-e hozzászólni, kiegészítést tenni az előterjesztéshez.

Scheibert Mihály, a Batthyany-Strattmann László Kórházért Közalapítvány kuratórium elnöke szóban kiegészíti a beszámolót:

Néhány dologgal azért egészítené ki a beszámolót, mert van benne olyan szakmai dolog, ami laikusok számára nem érthető. Vannak érthető beszerzések és sürgős beszerzések, amelyekről beszélt. Néhány dologról szeretne szót ejteni. Elsősorban olyan műszereket, amelyekről tudni kellene, hátulról kezdené például a fizikoterápia szakrendelésnél minden berendezés elavult volt, itt mindkét berendezést megújították, egyik értéke fél millió Ft, a másikat a Lions Klub vette meg, így a teljes fizikoterépia megújult. A dermatoszkóp szintén, olyan megjegyzéseket tenne, hogy a bőrgyógyászati rendelésnek ez alap felszerelése, alapban a működéshez kell. Az alapítvány tulajdonképpen arra jött létre, hogy villámgyors beszerzéseket, javításokat segítsen, valami, ha meghibásodik, vagy nem tudják beszerezni, vagy helybeni ellátása gondot okoz, azokat pótolják. De pillanatnyilag, ami szerinte a fenntartó feladata, magyarul Markusovszky Kórház feladata, azokat a beszerzéseket is az alapítvány végzi. Például a tüdőgondozónál alap felszerelés a pulzioximéter, amelyet az alapítványnak kellett megvenni, fül-orr-gégészeten, hogy egyáltalán a rendelés normál mederben tudjon futni, két beszerzésük is van közel 1 millió Ft értékben, vagy akár a krónikus osztály, mindenki látja, egyszerű dolog az antidekubitusz matrac, fekvő betegek vannak és a felfekvés gyógyító matracok beszerzése is az alapítvány feladata volt.

Tulajdonképpen ezért kért csak szót, ugyanakkor még a pénzmaradványról is szót ejtene, azért maradt ennyi pénz, mert olyan felszólítás illetve megkeresés jött, hogy a nőgyógyászati osztályon nincs külön ultrahang, de ez nekik túl nagy falat. A 6 m Ft-os ultrahangot nem tudják beszerezni, de azt mondták a Markusovszky Kórház Műszerbeszerzési osztályán, hogy ha másfél millió Ft-tal az alapítvány támogatja, akkor ők beszerzik az eszközt. Tartalékolták ezt a pénzt, de sajnos nem történt meg a beszerzése ebben az évben. Itt szeretné a kérését előterjeszteni. Rengeteg olyan dologgal keresik az alapítványt, ami hatáskörben lehetőségeiket meghaladja. De nem csak erről van szó, hanem arról is, hogy az alapítvány nagyon nehezen összeszed x millió Ft-ot, évente 2-3 millió Ft-tal tudja a szakrendelések működését támogatni. Évente kétszer a Markusovszky Kórházban a főorvosok leülnek és a kb. fél milliárd Ft hasonló beszerzésről döntenek. Az alapítvány működése révén elég jó személyes kapcsolatba került jó néhány főorvos úrral és az a közös vélemény, hogy igazán a körmendi telepnek nincs lobbi ereje illetve nincs képviselete ezeken a beszerzéseken. Azt szeretné kérni, az alapítványnak nem is ez a feladata, de azt szeretné kérni, hogy az Önkormányzat vegye fel a kapcsolatot a helyi telep igazgatójával vagy resort felelősével, ha valamilyen beszerzés van, magyarul minden évben kiírják a pályázatot, minden szakrendelésre eljuttatják, de nem látja, hogy ezek a beszerzési igények odaérnének Szombathelyre a központi beszerzésre. Rengeteg olyan kérést kap az alapítvány, ami nem is az ő hatáskörük, hogy szakrendelőkön nem lehet ablakot nyitni, nem lehet egy pohár vizet inni, tehát rengeteg olyan kérés van, ami igazán nem az ő feladatuk. Scheibert Mihály az ismeretsége révén próbálja ezeket valamilyen módon továbbítani, de ez meghaladja azt a szintet amit barátilag, ismeretség révén el lehet intézni. Ezt a kérést szeretné a beszámolótól függetlenül tolmácsolni az Önkormányzathoz, hogy a kapcsolatot valamilyen módon az Önkormányzat vegye fel a helyi vezetéssel és ezekkel a beszerzésekkel együttműködve az alapítvánnyal és a Lions Klubbal, aki az egészségügyi beszerzéseket támogatja, minden szervezettel együttműködve közösen beszéljék meg, mi a beszerző és mi a fenntartó feladata, mi az, amit a fenntartó nem tud biztosítani, mit szerezzenek be, mert pillanatnyilag Scheibert Mihály ezeket az igényeket ad hoc- nak érzi, amit minden szakrendelő lead, mindamellett örül, hogy tudnak segíteni, ami a körmendi polgárok pénzéből van, az 1%-okoból folyik be. Az a kérése, hogy a beszerzésekben legyenek kapcsolatok építve, az alapítvány ebben partner, akár a közvetítésben is segítenek.

Csák Tamás képviselő-testületi tag, a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását és köszöni az Alapítvány munkáját.

Auer Miklós képviselő-testületi tag jelezné, hogy a Markusovszky Egyetemi Oktatókórháznál Felügyelő bizottság többször is elment tárgyalni, de azóta megkeresés nem történt. Gratulál, és külön kiemeli, hogy semmiféle javadalmazást nem kapnak az alapítvány tagjai ezért a kiváló munkáért.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását. Szintén gratulál az Alapítvány munkájához.

Tompa László képviselő-testületi tag fontosnak érzi az Alapítvány munkáját Körmenden, így felajánlja egy újsághirdetés kifizetését, hogy még inkább tudjon működni az Alapítvány.

Bebes István polgármester le kívánja zárni a napirendet. Annyi hozzászólást tesz, hogy van diszkrét bája az előhozott kérdésköröknek. Azt gondolja, hogy elég furcsa lenne, ha a Kórházzal nem lenne kapcsolata az Önkormányzatnak. Az, hogy Szombathelyen a Tisztelt Urak, akik odafent ülnek, másképp gondolkodnak és lobbi erőt emlegetnek, azok nézzenek saját magukba, mert ha korrektül viszik a kórháznak az üzemeltetését, akkor ugyanazon a szinten, ahol saját maguk is dolgoznak, meg kell lenni a megfelelő kapcsolatnak ahhoz, hogy az egyes intézményi szinteken egy korrekt együttműködés alakuljon ki. Véleménye szerint, aki ezekkel foglalkozik, nem figyel eléggé oda, és saját magába rúg bele. Hiszen ő olyat közvetít, amit saját maga sem végez el. Ezt visszavetíteni önkormányzati szintre, finoman szólva érdekes. Elnök Úr azt mondja, hogy próbáljon meg az Önkormányzat kapcsolatot létesíteni a Kórház különböző részein lévő felelős vezetőkkel. Jelzi, hogy mindig is meg volt és ezután is meg lesz a kapcsolat a Kórház vezetésével. Természetesen jelezni fogja Igazgató Úrnak, az itt elhangzottakat, és kikéri róla a véleményét. Előjegyzésben van időpontja az Igazgató Úrnál és mindenképp meg fogja vele tárgyalni ezeket a kérdéses problémákat.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő határozatot hozza:

**10/2018. (II.28.) önkormányzati határozat**

Körmend város Önkormányzata Képviselő-testülete a Batthyany-Strattmann László Kórházért Közalapítvány 2017. évi működéséről szóló beszámolót elfogadja, egyúttal megköszöni a Közalapítvány egész éves munkáját, és kéri, hogy a Közalapítvány lehetőség szerint a jövőben is járuljon hozzá Körmend értékeinek gyarapításához.

**4./ Beszámoló a Körmend múltja, jelene és Jövője Közhasznú Alapítvány 2017. évi tevékenységéről**

Előadó: **Joó György Attila** kuratóriumi elnök

 *(Az előterjesztés írásos anyaga a jegyzőkönyvhöz mellékelve.)*

Bebes István polgármester elmondja, hogy Elnök Úr jelezte, hogy családi okok, problémák miatt nem tud jelen lenni az ülésen. Az Alapítvány aktívan részt vesz Körmend életében, mint ahogy az előbbi alapítvány is. Számos rendezvényt, támogatást biztosít a város területén. Erről tanúskodik a beszámoló is, amelynek elfogadását javasolja a Képviselő-testület részére.

Csák Tamás képviselő-testületi tag, a Társadalmi és Ifjúsági Ügyek Bizottságának véleményét tolmácsolva támogatja határozati javaslat elfogadását és megköszöni az Alapítvány munkáját.

Faragó Gábor képviselő-testületi tag, a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását és kiemelné azt, hogy az Alapítvány 2017. évben 8 660 609 Ft-ot utalt át a különböző kérelmekre.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal, 1 tartózkodás mellett elfogadja, és a következő határozatot hozza:

**11/2018. (II.28.) önkormányzati határozat**

Körmend város Önkormányzata Képviselő-testülete megismerte és elfogadja a Körmend múltja, jelene és Jövője Közhasznú Alapítvány 2017. évi tevékenységéről szóló beszámolót.

**5./ Körmend Közbiztonságáért Közalapítvány beszámolója**

Előadó: **Horváth Tibor** kuratóriumi elnök

 *(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy az Elnök Úr jelen van, kérdezi, hogy kíván-e hozzászólni. Horváth Tibor kiegészítést nem kíván tenni.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja határozati javaslat elfogadását és megköszöni az Alapítvány munkáját.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő határozatot hozza:

**12/2018. (II.28.) önkormányzati határozat**

Körmend város Önkormányzata Képviselő-testülete a Körmend város Közbiztonságáért Közalapítvány 2017. évi tevékenységéről készült beszámolót elfogadja.

**6./ Körmenden Foglalkoztatottakért Közalapítvány beszámolója 2017. évről**

Előadó: **Dr. Déri Miklós** kuratóriumi elnök

 *(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a Közalapítványt illetően több döntést is kell hoznia a Testületnek. Először a Közalapítvány munkájáról szóló beszámolóról kell dönteni. Másrészről személyi kérdésekben is döntést kell hozni. Itt jelezte Dr. Déri Miklós Elnök Úr, hogy idős korára való tekintettel lemond a tagságról és az elnöki posztról is, így új tagra kell jelölést tenni. Kiss Sándor Úr és Bicsák Jenő Úr is jelezte, hogy szeretnének a munka alól felmentést kapni, mert ők már nem itt élnek. Javasolja, hogy a Testület, mint alapító új tagokat válasszon a Kuratóriumba, javaslata az alábbi:

* Szálkai Istvánné, aki a Körmendi Szociális Szolgáltató és Információs Központ vezetője
* Andorka Imre
* Belencsák István

Kéri, hogy a Testület döntsön egyrészről a beszámoló elfogadásáról, másrészt az új tagok megválasztásáról.

Faragó Gábor képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal, 1 tartózkodás mellett elfogadja, és a következő határozatot hozza:

**13/2018. (II.28.) önkormányzati határozat**

1. Körmend város Önkormányzata Képviselő-testülete a Körmenden Foglalkoztatottakért Alapítvány 2017. évi pénzügyi –vagyoni helyzetéről készült tájékoztatást tudomásul veszi, egyúttal megköszöni az előző évben nyújtott a közfoglalkoztatáshoz nyújtott alapítványi támogatást.
2. Körmend város Önkormányzata Képviselő-testülete Dr. Déri Miklós elnök, Kiss Sándor  és Bicsák Jenő lemondására tekintettel

-    Szálkai Istvánné (lakcím: 9900 Körmend, Mónus Illés u. 15.
-    Andorka Imre (lakcím: 9915 Katafa, Kossuth Lajos u. 34.)
-    Belencsák István (lakcím: 9900 Körmend, Béka u. 22.)

személyeket 2018. április 1-i kezdő hatállyal a Kuratórium tagjának választja.

**7./ Kovatsik és Társai Temetkezési Bt. beszámolója a 2017. évről**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a beszámolóban az üzemeltető helyesen jelzi azokat a feladatokat, amiket lépésről lépésre meg kell oldani a temetőkben. Egyik része a temetőbővítés, mellyel kapcsolatban a levelezés nagyon régóta folyik az MNV Zrt. irányába, és próbáljuk ott megértetni, hogy miért is szükséges az Önkormányzat megkeresését támogatni, az észak-északnyugati irányban lévő területet tulajdonba kapni, azért is hogy az előkészítő munkákat időben el tudják indítani a temető bővítésével kapcsolatban. A város költségvetése tartalmaz temető felújításra fedezetet. A temetőkben elvégzendő munkákra teljes körűen ez nem elég, ezért szakaszolni kell a feladatokat, aminek az irányát a Műszaki iroda végzi. Az iroda felmérte, hogy pontosan melyek ezek a feladatok, és milyen ütemben lenne fontos ezeket elvégezni annak érdekében, hogy a temetési kegyeleti helyek felújítása és karbantartása meg tudjon történni.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Tóth Gábor képviselő-testületi tag a Városfejlesztési és Városüzemeltetési Bizottság véleményét tolmácsolva elmondja, hogy nem voltak jelen az üzemeltetők a bizottsági ülésen, de részletesen megtárgyalták és támogatják a határozati javaslat elfogadását.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő határozatot hozza:

**14/2018. (II.28.) önkormányzati határozat**

Körmend Város Önkormányzata Képviselő-testülete a Kovatsik és Társai Temetkezési Bt 2017.évi beszámolóját megismerte, és elfogadja az abban foglaltakat.

**8./ Javaslat Körmend Város Kerékpárforgalmi hálózati tervének elfogadása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Csák Tamás képviselő-testületi tag elhagyja az üléstermet, így 11 fővel folytatódik a Testületi ülés.

Bebes István polgármester ismerteti a napirendhez kapcsolódó írásbeli előterjesztést. Elmondja, hogy itt egy nyertes Települési Operatív Programot valósít meg az Önkormányzat, a piactól egészen az EGIS Gyógyszergyárig épül ki egy új kerékpárút. Nagyon sokan kerékpároznak arrafelé, egészen az ipari parkig, ezért az ő biztonságuk érdekében fontos feladatot hajt végre a város. A fejlesztés részeként kell elvégezni és elkészíteni a kerékpárforgalmi hálózati tervet. Lehetőséget biztosít a jelenlévő tervezőknek, hogy bemutassák a terveket.

Tüske Zsolt vezető tervező köszönti a megjelenteket a Pannonway Kft. nevében. Elmondja, hogy az Önkormányzat megbízásából volt szerencséjük elkészíteni a város kerékpárforgalmi hálózati tervét. A Mátyás király utcai projekt keretében merült fel, mint előírás a pályázati kiíráson belül a KHT elkészítése, azonban próbáltak tovább menni és megalkották a város leendő kerékpárforgalmi hálózati tervét. A pályázati kiírásnak megfelelően a Nemzeti Fejlesztési Minisztérium illetékes részlege jóváhagyta a hálózati tervet.

Kovács Ákos tervező szintén köszönti a jelenlévőket. Prezentáción keresztül bemutatja a kerékpárforgalmi terv módszertanát és anyagát. Elmondja, hogy a kiírások szerint minden városnak egy átfogó tervet kell készíteni nulladik lépésként, még a műszaki tervezés előtt és ennek meg van az az előnye, hogy a konkrét projekt helyett a települést átvizsgálva már a jövőre nézve nagy távú projekteket is figyelembe véve, globálisan is átfogó legyen, majd ezután a műszaki tervet ezzel összhangban el lehet készíteni. Mivel nem a város lakói a tervezők, ezért legfontosabb feladat a terület feltérképezése volt, alapadatok beszerzése, elsősorban közlekedési célú területekről, úthálózatokról, célcsoportokról, akiknek a fejlesztés készül. Potenciális kerékpáros lakosság és a forgalomvonzó létesítmények meghatározása, forgalmi adatok beszerzése. Állami és önkormányzati utak alkotják a várost, ezekhez az adatokhoz más-más úton jutottak el, de beszerezték őket. Ezek alapján egy forgalmi jelleget határoztak meg, forgalmi-terhelési ábrát készítettek a meglévő úthálózatra. Kicsit specifikálva a dolgokat, a meglévő kerékpárforgalmi létesítmények és a meglévő tároló állományt vették számba, majd amikor a meglévő állapotról átfogó képet kaptak, akkor a pályázat szempontrendszere alapján egy hiánylistát állítottak össze és meghatározták, hol szükséges fejlesztéseket végrehajtani, hol vannak hiányzó szakaszok, vagy hiányzó létesítményi elemek ebben a meglévő hálózatban. A szakmai előírások vizsgálatával, szakmai kötetek, útügyi-műszaki előírás köteteinek vizsgálatával létesítmény típusokat választottak a hiányzó elemek pótlására, és ezeknek a létesítmény típusoknak a szabványban előírt keresztszelvények adottságait megvizsgálták, hogy a kiinduló helyzetben összeegyeztethető-e, ésszerű keretek között fejleszthető-e a meglévő állapot a kívánt állapotra. Ugyanezt a tervet mutatták be a Nemzeti Fejlesztési Minisztériumban. A tervezési területeket lehatárolták, nagyvonalas infrastruktúrához, a közlekedési hálózat gerincéhez képest a város elhelyezkedését mondták el a Fejlesztési Minisztériumban, hogy nagyjából a közlekedés terén a várost képbe helyezzék. Láthatták a gyorsforgalmi úthálózatot, vasúthálózatot, ehhez a hálózathoz képest a város hálózatát feltüntették. Mikor a megrendelővel a tervindító egyeztetést megtartották, akkor ennek az egész KHT-nek a vonzáskörzetét 10 km átmérőjű határolták le, ahonnan a potenciális felhasználókat és a forgalomvonzó létesítményeket számba vették és a hálózat kiterjedését ezen a körön belül hajtották végre. A célcsoportok a potenciális kerékpárosok lehetnek, tanulók, elsősorban az iskoláknak a látogatói, irodai és hivatali dolgozók. Körmenden elsősorban az északi területeken komolyan Ipari Park található, az ott dolgozók lehetnek egy komolyabb felhasználói a leendő kerékpárforgalmi útnak. Felsorolja a közlekedési- és forgalom vonzó létesítményeket. Beszél a forgalmi adatokról, számolási adatokat hajtottak végre, létrehoztak egy ábrát a körmendi utak forgalmának megoszlásáról. Forgalmi jelleget építettek fel, melyből felmérték a hiányosságokat. Ismerteti a szakmai diabemutatót, megoldásokat vet fel a meglévő hibákra. Nem csak a szakaszokat vizsgálták, hanem a forgalomvonzó létesítményekkel a kapcsolódást a tároló állomány jelenti. Konklúzióként levonható, hogy nagyon komoly kerékpártároló tárolókapacitása van a városnak, viszont ennek döntő hányada a jelenlegi előírások szerint korszerűtlen, nem biztosítja a csapadékvíz elleni védelmet, de vannak nagyon jó példák, amelyek már ezeknek az előírásoknak megfelelnek. Itt kiemeli GYSEV Zrt. arculatához tartozó kerékpáros elemeket, minden megállóhelyükön és minden állomásukon nyújtott szolgáltatások magukért beszélnek. Minden szakmai és műszaki dolgot megvizsgálva, mindent átnéztek és a legjobb megoldásokat mutatta be a diákon. Hálózati rajzokat kivetítve elmondja, hogy és milyen hosszúságban helyezkedik el a kerékpárforgalmi terv. Bemutatja prezentáció segítségével a tervet, részletesen kifejti és elmagyarázza a különböző jelöléseket, hogy a testület számára is érthetőek legyenek a felvázolt vázlatok. Figyelembe ajánlja a tervezői anyagot, melyet végiglapozva a költségbecslést és a további magyarázatokat is bárki meg tudja nézni.

Tóth Gábor képviselő-testületi tag elmondja, hogy az anyag ismerete nélkül elvi kérdésekről beszélgettek a bizottsági ülésen, szóba kerültek a folyamatban lévő fejlesztések, amelyek a piactól az EGIS gyárig terjednek, illetve az a kérdés, hogy északi, észak-déli irányban megtörténnek-e a fejlesztések, kelet-nyugati irányban a város jelenleg is rendelkezik kerékpárforgalmi úthálózattal. A bizottság azt javasolja figyelembe venni, hogy várják meg a 2020. évet, amire tervezik az elkerülő út elkészülését és ezeknek az együttes figyelembe vételével gondolkodjanak tovább a kerékpárút fejlesztéséről, így nem hozott döntést a bizottság ebben az előterjesztésben, hanem a Testületre bízta a döntés meghozatalát.

Tompa László képviselő-testületi tag két kérést ismertet, az egyik, hogy a turisztikai adottságokat figyelembe véve legyen prioritási sorrend és kerüljön előtérbe Körmend kerékpárforgalmi hálózata. A másik, hogy szeretné kérni, a hullámos és kiküszöbölhető hibák elkerülését, melyek rossz hírét keltik a városnak.

Ferencz Gyula képviselő-testületi tag, mint körmendi kerékpározó kimondottan örül a hullámos felülettel kialakult kerékpárútnak. Szerette volna, ha egy kivonat rendelkezésre áll és aszerint döntenek erről a kérdésről. Kérdezi a tervezőket, hogy készült-e olyan összeállítás, amelyben 1 kilométernyi kerékpár út kiépítési költsége kiszámolható - e.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Bebes István polgármester elmondja, hogy az elkövetkezendő időszakban megvalósul egy projekt az EGIS irányában. Ezt a projektet a projekt irodában meg lehet tekinteni és természetesen át lehet tanulmányozni részletesen. Ebből ki lehet vetíteni, hogy ez az egy kilométer mennyibe kerül.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja és a következő határozatot hozza:

**15/2018. (II.28.) önkormányzati határozat**

Körmend Város Önkormányzatának Képviselő-testülete jóváhagyja Körmend város Kerékpárforgalmi hálózati tervét.

Felelős: polgármester

Határidő: azonnal

**9./ Sipos József megbízott erdész beszámolója**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy Sipos József erdész úr minden évben pár szóban leírja az Önkormányzat erdőrészletei tekintetében elvégzett munkákat. Többször elmondták, hogy Körmend Város Önkormányzatának kezelésében lévő erdőrészletek kis nagyságrendet tesznek ki, tavalyi évben sor került erdő kiváltásra és természetesen ezzel együtt a telepítésre is sort tudott keríteni a város. A beszámoló kitér a lakossági bejelentésekre is, itt is részt vett az erdész a bejelentések megvizsgálásában.

Tóth Gábor képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja és a következő határozatot hozza:

**16/2018. (II.28.) önkormányzati határozat**

Körmend Város Önkormányzat Képviselő-testülete a megbízott erdész 2017.évi beszámolóját megismerte, és elfogadja az abban foglaltakat.

**10./ Batthyány Örökségközpont Kft-vel kötendő megállapodás megtárgyalása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a cég 100%-ban önkormányzati tulajdonban áll, és feladata az, hogy a GINOP kastélyfejlesztés kapcsán lebonyolítsa a kastély főépületét érintően az építési beruházást, majd a kastély főépületében így kialakított új kiállítóteret fenntartsa és működtesse. A kastély főépületének az Önkormányzat a vagyonkezelője. A vagyonkezelőnek használati jogot kell adnia a Batthyány Örökségközpont Nonprofit Kft-nek ahhoz, hogy a Kft. az alapító okirat szerinti céljait megvalósíthassa. A megállapodást az MNV Zrt.-nek is jóvá kell hagynia, ezért kérik, hogy adjon lehetőséget a Testület a megállapodás módosítására, ha az MNV Zrt. esetlegesen ilyen irányú észrevételt tesz. Polgármester Úr kéri a Testületet, hogy a megállapodásról dönteni szíveskedjen.

Felolvassa az ide vonatkozó határozati javaslatot**:** Körmend Város Önkormányzata Képviselő-testülete megismerte a Batthyany Örökségközpont Kft-vel kötendő, jelen előterjesztéshez mellékelt „Ingó és ingatlan használati szerződés” elnevezésű okiratot, és felhatalmazza a polgármestert annak aláírására. A Képviselő-testület felhatalmazza a polgármestert arra, hogy a megállapodás megkötése előtt a szükséges egyeztetést az MNV Zrt-vel folytassa le, és ha szükséges, módosítsa a megállapodást azzal, hogy minderről a Testületet tájékoztatni kell.

Tompa László képviselő-testületi tagnak egyetlen kérdése van ehhez kapcsolódóan, hogy ezt a megállapodást nem lehetne-e határozott időtartamra megkötni.

Bebes István polgármester válaszol a kérdésre, miszerint a vagyonkezelői jog is határozatlan időre szól, így furcsának találná a megállapodást határozott időtartamra kötni, figyelemmel a projekt működtetésére és végrehajtására is.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Dr. Hadnagy Ádám képviselő-testületi tag Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Tóth Gábor képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 9 igen szavazattal, 2 tartózkodás mellett elfogadja és a következő határozatot hozza:

**17/2018. (II.28.) önkormányzati határozat**

Körmend Város Önkormányzata Képviselő-testülete megismerte a Batthyany Örökségközpont Kft-vel kötendő, jelen előterjesztéshez mellékelt „Ingó és ingatlan használati szerződés” elnevezésű okiratot, és felhatalmazza a polgármestert annak aláírására. A Képviselő-testület felhatalmazza a polgármestert arra, hogy a megállapodás megkötése előtt a szükséges egyeztetést az MNV Zrt-vel folytassa le, és ha szükséges, módosítsa a megállapodást azzal, hogy minderről a Testületet tájékoztatni kell.

**11./ Pályázat benyújtása Európa a polgárokért program keretében**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogya tavalyi évben már egyeztettek a testvérvárosokkal egy új, közös projekt megvalósításáról. Jövőre lesz 30 éve annak, hogy a berlini fal lebontásra került, ehhez kapcsolódóan működnének együtt a testvérvárosok egy közös projekt keretében, aminek az a célja, hogy a fiatal korosztály számára is jól érthetően legyen bemutatva az, hogy mi is történt Közép-Kelet Európában 30 évvel ezelőtt. A pályázaton résztvevő 5 várost a leírás ismerteti. Köszöni az előkészítést végző dolgozók munkáját. A pályázat ezt célozza meg, ehhez kéri a Testület támogatását.

Dr. Hadnagy Ádám képviselő-testületi tag Társadalmi és Ifjúsági Ügyek Bizottságának véleményét tolmácsolva bízik a pályázat sikerességében és támogatja a határozati javaslat elfogadását.

Tóth Gábor képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását és kéri a 2019. évi költségvetésbe beletervezni a 800 eurós önerő kiadást.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata képviselő-testülete 11 igen szavazattal elfogadja és a következő határozatot hozza:

**18/2018(I.31.) önkormányzati határozat**

Körmend Város Önkormányzata Képviselő-testülete

1. **támogatja, hogy az Európai Unió Európa a polgárokért programja keretében** az Európai emlékezet alprogram ***1989-Demokratikus forradalmak Közép- és Kelet-Európában, valamint a berlini fal leomlása*** témában a németországi Bergen által benyújtott támogatási kérelemben Körmend Város Önkormányzata partnerként szerepeljen.
2. kijelenti, hogy sikeres pályázat esetén a felmerülő ***800 € önerő*** Körmend Város Önkormányzata 2019. évi költségvetésében biztosított.
3. felhatalmazza a polgármestert, hogy a projekttel kapcsolatos dokumentumokat aláírja.

Felelős: polgármester

Határidő: 2018. március 1. – a pályázat beadása

**12./ Pályázat benyújtása a Nemzeti Kulturális Alap Örökségvédelmi Kollégiuma által kiírt felhívásra**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy általában ezeket a pályázatokat kimondottan azért próbálják meg benyújtani, hogy a kastély különböző elemeinek megújítását támogatni tudja az Önkormányzat. A mostani pályázattal szeretne tovább haladni azoknak az épületeknek irányában, amely a kastély különböző területeit övezi, így most az egyik Őrség épületet, a Keletit céloznák meg, hogy annak a megújítását támogatni tudják. Ezeket a pályázatokat általában támogatni szokták, hol kisebb, hol nagyobb összeggel, számos alkalommal kapott az Önkormányzat kiegészítéseket a Kormánytól a megvalósításhoz. A 30 millió Ft támogatási igényhez 15 millió Ft önerő is szükséges, ezzel csak részben tudják fedezni ennek az épületnek a felújítását, de előre tudnak haladni, hiszen az állag megóvása, az épület további hasznosításának az előkészítése akár 2 ütemben is biztosítható, igazodva a forrásokhoz.

Dr. Hadnagy Ádám képviselő-testületi tag Társadalmi és Ifjúsági Ügyek Bizottságának véleményét tolmácsolva bízik a pályázat sikerességében és támogatja a határozati javaslat elfogadását.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását és a 15 M Ft. önerőt javasolja.

Tóth Gábor képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata képviselő-testülete 11 igen szavazattal elfogadja és a következő határozatot hozza:

**19/2018. (II.28.) önkormányzati határozat**

Körmend Város Önkormányzatának Képviselő-testülete

1. támogatja, hogy Körmend Város Önkormányzata a Nemzeti Kulturális Alap Örökségvédelem Kollégiuma 207135/82 kódszámú „**Műemlék épületek és építmények állagmegóvásának részleges, vagy teljes felújításának, valamint a műemlék elválaszthatatlan részét képező képzőművészeti alkotások restaurálásnak támogatása”** című felhívásra támogatási kérelmet nyújtson be..

2. a pályázat megvalósításához **15.000 000,- Ft önerőt biztosít** a felhalmozási tartalék terhére a 2019. évi költségvetésében.

3. felhatalmazza a polgármestert a pályázat benyújtására és minden további intézkedés, jognyilatkozat megtételére és a szükséges dokumentumok aláírására.

Felelős: polgármester

Határidő: a pályázat benyújtása – 2018. február 28

**13./ Földgáz energia beszerzése önkormányzati csoportos közbeszerzéshez történő csatlakozással**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy immáron több éve veszi szabadpiacról a város a gáz és áramszolgáltatást, ez jó döntés, mert jó verseny van a piacon, és több millió forintban mérhető az így elérhető megtakarítás. Gáz esetében kell most új beszerzést indítani, hogy a gázév fordulónapjára, október 1-ére már lebonyolódjék a versenytender. Ehhez kéri a Testület támogató döntését.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását és a 15 millió ft önerőt javasolja.

Tóth Gábor képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata képviselő-testülete 11 igen szavazattal elfogadja és a következő határozatot hozza:

**20/2018. (II.28.) önkormányzati határozat**

Körmend Város Önkormányzatának Képviselő-testülete hozzájárul ahhoz, hogy Körmend Város Önkormányzata és intézményei vonatkozásában a 2018. október 1-től 2020. október 1-ig tartó szerződéses időszakra vonatkozóan az Önkormányzat megállapodást kössön a Sourcing Hungary Kft-vel gázbeszerzés tárgyában.

Körmend Város Önkormányzatának Képviselő-testülete felhatalmazza a polgármestert a Sourcing Hungary Kft-vel megkötendő, jelen előterjesztéshez csatolt megállapodás megkötésére. A felhatalmazás kiterjed arra is, hogy a gázbeszerzés során a polgármester aláírja a gázvételezési szerződést a legkedvezőbb ajánlatot tevővel.

**14./ Sportfejlesztés támogatása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a Basketball Körmend Sport Kft. fordult kéréssel az Önkormányzathoz. A Kft. sportfejlesztési programot valósít meg, ennek lehet egyik része a városi sportcsarnok bővítése, míg a másik része eszközbeszerzést tesz ki, amelyben ruházat, gépjárműbeszerzés és különböző erőnléti eszközök beszerzése szerepel. A Kft. a beruházáshoz önerő támogatást kér az Önkormányzattól. Kért egy kiegészítő anyagot a Kft. részéről, akik megfogalmazták kérésüket, hogy 6 millió forintot biztosítson a Testület. Kéri, hogy a Kft. kérelméről támogatólag döntsön a Testület, segítve az NBI-ben szereplő csapat sportfejlesztési céljainak megvalósítását.

Dr. Hadnagy Ádám képviselő-testületi tag Társadalmi és Ifjúsági Ügyek Bizottságának véleményét tolmácsolva bízik a pályázat sikerességében és támogatja a határozati javaslat elfogadását.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Tóth Gábor képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata képviselő-testülete 10 igen szavazattal, 1 tartózkodás mellett elfogadja és a következő határozatot hozza:

**21/2018. (II.28.) önkormányzati határozat**

Körmend Város Önkormányzata Képviselő-testülete úgy dönt, hogy egyszeri, 6 millió Ft. összegű támogatásban részesíti a Basketball Körmend Sport Kft. –t. A Kft. a támogatást a 2017-2018-as sportfejlesztési program tárgyi eszköz beruházásához kapcsolódóan használhatja fel, az ott előírt önerőbe tudhatja be. Az Önkormányzat a támogatás átadásáról megállapodást köt a Basketball Körmend Sport Kft-vel.

**15./ Szavazatszámláló bizottság tagjainak megválasztása**

Előterjesztő: **Dr. Stepics Anita** jegyző

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy az áprilisi választásokra készítette el Jegyző Asszony a szavazatszámláló bizottságok összetétele kapcsán az előterjesztést, melyről egy szavazással kell dönteni.

Bebes István polgármester kéri a határozati javaslat elfogadását.

Körmend Város Önkormányzata képviselő-testülete 11 igen szavazattal elfogadja és a következő határozatot hozza:

**22/2018. (II.28.) önkormányzati határozat**

Körmend város Önkormányzata Képviselő-testülete a 2018. évi országgyűlési választásokra tekintettel a szavazatszámláló bizottságok összetételét az alábbiak szerint állapítja meg:

**Tagok:**

Kolozár György Körmend, Molnár L. u. 5. I/6.

Eredics Tamásné Körmend, Mónus I. u. 11.

Károlyi Jenő Körmend, Szabadság tér 2. I/11. ???

Sályné Peszlen Lívia Körmend, József A. u. 2. III/12.

Tóth Anikó Körmend, Rákóczi u. 33.

Kovács Csaba Zsolt Körmend, Bástya u. 22.

Németh Zoltánné Körmend, Bartók ltp. 1/B. II/8.

Simon Gergely Körmend, Bartók B. u. 12/A.

Benkő Andrea Körmend, Bartók B. u. 5.

Horváth Lászlóné Körmend, Tölgyfa u. 2/B.

Hajba Istvánné Körmend, Németh M. u. 4/B. tetőtér

Nagyné Németh Rita Körmend, Petőfi S. u. 26.

Budai Gergő Zsolt Körmend, Bercsényi u. 20.

Rakos Dezsőné, Körmend Gyümölcsöskert u. 6.

Molnár Tünde, Körmend Tavasz u. 8.

Faragó András Körmend, Képúti liget u. 7.

Simonics Attila Körmend, Mátyás k. u. 78/1.

Meskó Józsefné Körmend, Mátyás k. u. 1.

Mihályka Dezsőné Körmend, Munkácsy M. u. 17.

Varga Rita Körmend, Rákóczi u. 47.

Busicsné Varga Katalin Körmend, Szinetár M. u. 6/2.

Dienes Norbert Körmend, Tompa M. u. 14.

Decsi Krisztián Körmend, Babits M. u. 5.

Vass Lászlóné Körmend, Munkácsy M. u. 9.

Puskorics Zoltán Körmend, Nádaljai u. 74.

Garamvári Zoltán Körmend, Nádaljai u. 44.

Bokor Sándor Körmend, Dankó P. u. 36.

Horváth János Imre Körmend, Berki u. 12.

Czitkovics Gyöngyi Körmend, Berki u. 48.

Solti- Takács Anita Körmend, Pipacs u. 10.

**Póttagok:**

Joó György Attiláné Körmend, Híd u. 2.

Vass Lászlóné Körmend, Olcsai tér 2. II/12.

Erdei Erika Körmend, Bástya u. 12.

Gaálné Horváth Mónika Körmend, Bástya u. 22.

Esztergályos Anita Körmend, Bástya u. 21.

Vadász Vanessza Körmend, Bartók B. u. 5.

Budai Endre Körmend, Tölgyfa u. 13.

Benkő Beáta Körmend, Rákóczi u. 58.

Hodossy Erzsébet Körmend, Kossuth L. u. 9.

Boda Jánosné Körmend, Bartók B. u. 5.

Horváth Béláné Körmend, IV. Béla k. u. 1. II/9.

Simonné Papp Ildikó Körmend, Németh M. u. 7.

Ivanovics Dóra Körmend, Bercsényi u. 32.

Zágon Ferencné Körmend, Képúti liget u. 4/6.

Gaál Miklósné Körmend, Prímás u. 13.

Németh Józsefné Körmend, Dankó Pista u. 38/B

Sibinger Miklósné Körmen, Akác u. 10/B

Buda Brigitta Körmend, Rákóczi u. 11.

Stranczli Attila Körmend, Pipacs u. 13.

Vilics Lászlóné Körmend, Berki u. 4.

Felelős: eskü felvételéért polgármester

**16./ Körmendi Közös Önkormányzati Hivatal Ügyrendje**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy Jegyző Asszony kérte a Hivatal ügyrendjének aktualizálását, ezt bizonyos időszakonként el kell végezni. Az ügyrend megfelelően tartalmazza a Hivatal felépítését és főbb feladatait irodákra lebontva.

Bebes István polgármester kéri a határozati javaslat elfogadását.

Körmend Város Önkormányzata képviselő-testülete 11 igen szavazattal elfogadja és a következő határozatot hozza:

**23/2018. (II.28.) önkormányzati határozat**

Körmend város Önkormányzata Képviselő-testülete megismerte és jóváhagyja a Körmendi Közös Önkormányzati Hivatal Ügyrendjét. A Körmendi Közös Önkormányzati Hivatal mellékelt Ügyrendjének hatályba lépése 2018. március 1., mely időponttal a korábbi Ügyrend hatályát veszti.

Felelős: Jegyző

Határidő: 2018. március 1.

**17./ Körmendi Kulturális Központ, Múzeum és Könyvtár alapító okiratának módosítása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a Körmendi Kulturális Központ, Múzeum és Könyvtár alapító okiratának módosítását tárgyalja a testület, mely lehetőséget biztosít az intézmény számára telephelyeinek kibővítése révén egyrészt új közművelődési színterek kialakítására, másrészt tárolásra alkalmas helyiségek igénybevételére is.

Dr. Hadnagy Ádám képviselő-testületi tag Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata képviselő-testülete 11 igen szavazattal elfogadja és a következő határozatot hozza:

Körmend Város Önkormányzata képviselő-testülete 11 igen szavazattal elfogadja és a következő határozatot hozza:

**24/2018. (II.28.) önkormányzati határozat**

1. Körmend Város Önkormányzata Képviselő-testülete megismerte a Körmendi Kulturális Központ, Múzeum és Könyvtár alapító okiratát módosító okiratot, és azt jóváhagyja.
2. Körmend Város Önkormányzata Képviselő-testülete megismerte a Körmendi Kulturális Központ, Múzeum és Könyvtár egységes szerkezetű alapító okiratát, és azt jóváhagyja.

Felelős: jegyző MÁK előtti eljárásért

Határidő: 60 nap az eljárás befejezésére

**18./ Március 15-i nemzeti ünnep programterve**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a Képviselő-testület megkapta az előkészítéssel kapcsolatos javaslatot. Az előterjesztésben kezdésnek 15 óra van, azonban hosszú hétvége miatt kérték azt 11 órára módosítani. Így kéri ezt erre a kezdési időpontra módosítani. Ezenkívül kéri a Bizottság részéről a javaslat megtételét.

Dr. Hadnagy Ádám képviselő-testületi tag Társadalmi és Ifjúsági Ügyek Bizottságának véleményét tolmácsolva támogatja a programterv elfogadását és V. Németh Zsoltot javasolja szónoknak.

Auer Miklós képviselő-testületi tag elmondja, hogy március 15-én, a Nemzeti Ünnepen, a választási kampányra való tekintettel nem javasolja Bana Tibor országgyűlési képviselőjelöltet szónoknak. Bízik abban, hogy olyan jelölt lesz, aki ebben a szituációban teljesen pártsemleges.

Bebes István polgármester kéri a határozati javaslat elfogadását.

Körmend Város Önkormányzata képviselő-testülete 9 igen, 1 nem szavazattal, 1 tartózkodás mellett elfogadja és a következő határozatot hozza:

**25/2018. (II.28.) önkormányzati határozat**

Körmend város Önkormányzata Képviselő-testülete az 1848/49-es forradalom és szabadságharc 170. évfordulója alkalmából megrendezendő városi ünnepség szónokának **V. Németh Zsolt** személyt kéri fel tisztelettel.

**19./** Kerékpárutak kezelőjének kijelölése

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy egy tájékoztatót tárnak a Testület elé arról, hogy jogszabályból eredően a külterületi kerékpárutak kezelőjéül a Kormány a Magyar Közút Nonprofit Zrt-t jelölte ki. Ezzel elveszi a jogszabály ezt a feladatot a külterületi kerékpárutak tulajdonosától, ez esetben az önkormányzattól. Körmenden ez a jogszabály a nádaljai kerékpárutat érinti. Szeretné jelezni, főleg a Városgondnokságnak, hogy ettől a jogszabálytól függetlenül az Önkormányzat továbbra is a Városgondnokságtól várja el a nádaljai kerékpárút kezelését és hogy az ott jelentkező munkákat segítse, merthogy mindenre a Közútnak nem lesz kapacitása, az már most borítékolható. Az viszont a városról ad képet, hogy milyen körülmények fogadják a városba beérkezőket, milyen a 8-as melletti kerékpárút és annak környezetének állapota. Nem gondolja magát túlzottan elfogultnak, ha azt mondja, hogy a Városgondnokság ezt a feladatot sokkal tökéletesebben megoldotta. Tudomásul veszi az ez irányú kijelölést, ugyanakkor viszont személyesen sem ért egyet vele, hiszen egy olyan szakaszról van szó, amelyet a város valósított meg és a városról adott képet tudja meghatározni. Leül majd tárgyalni a Közútkezelő Kht-vel, de ezt illetően nincsenek illúziói, azt mindenki tudhatja, hogy az éves kétszeri kaszálás nem éppen alkalmas arra, hogy egy intenzív felület és területet rendben tudjanak tartani.

**20./ Javaslat a polgármester 2018. évi szabadságolási ütemtervének jóváhagyására**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogyminden évben a Testület elé kell tárnunk ezt az előterjesztést, aztán, hogy az élet mit hoz, azt majd úgyis meglátja, így kéri ennek jóváhagyását, de a Testületre bízza, ha másképp kívánja kiadni a szabadságot, jelezzék.

Dr. Hadnagy Ádám képviselő-testületi tag Társadalmi és Ifjúsági Ügyek Bizottságának véleményét tolmácsolva támogatja a határozati elfogadást.

Bebes István polgármester kéri a határozati javaslat elfogadását.

Körmend Város Önkormányzata képviselő-testülete 10 igen szavazattal, 1 tartózkodás mellett elfogadja és a következő határozatot hozza:

**26/2018. (II.28.) önkormányzati határozat**

Körmend város Önkormányzata Képviselő-testülete Bebes István főállású polgármester 2018. évre járó 39 nap szabadságát az alábbiak szerint adja ki:

2018. február hó: 5-16=10 nap

2018. március hó: 9=1 nap

2018. április hó: 3-4=2 nap

2018. május hó: 22-25=4 nap

2018. június hó: 28-29=2 nap

2018. július hó: 16-31=12 nap

2018. augusztus hó: -

2018. szeptember hó: -

2018. október hó: 13=1 nap

2018. november hó: -

2018. december hó: 17-28=7 nap

A polgármester a 2011. évi CXCIX. törvény alapján a két ülés közti eseményekről adott tájékoztatásában számol be a 2 ülés közt igénybevett szabadságairól, vagy a szabadságolási ütemtervtől való eltérésről.

Felelős: jegyző a nyilvántartás vezetéséért

Határidő: folyamatos

**Jelentés az előző ülésen elhangzott interpellációkra tett intézkedésekről.**

Előterjesztő: **Forró Szilvia** irodavezető

*(Az előterjesztés írásos anyaga a jegyzőkönyvhöz mellékelve.)*

Dr. Hadnagy Ádám **,** Geosits László, Ferencz Gyula,Tompa László és Auer Miklós képviselő-testületi tagok az interpellációra kapott választ elfogadják.

**Interpellációk:**

Auer Miklós képviselő-testületi tag

* megköszöni a Városgondnokság hozzáállását a hó helyzethez, ügyesek voltak és most lehet közlekedni a városban
* csatlakozni szeretne Ferencz Gyula januári hozzászólásához, amikor is azt mondta, hogy nem építették vissza mindenhol az útburkolatot ezt ő ismét megerősíti. Konkrétabb példát mond, a mentőállomás előtti járda még mindig nincs pótolva, csetlenek-botlanak az arra járó emberek, akik mennek a mentőállomásra. Az Alkotás, illetve a Kossuth Lajos utcában szintén ez a helyzet, aminek javítását olvasta, hogy március 31-ig tervezik befejezni, időjárás függvényében.
* Hasonló probléma: Mátyás király utca Deák F. utca közti járdaszakaszon, a Rákóczi út északi részén. Vélhetően gyártástechnológiai hiba miatt a burkolat több helyen is elrepedt, ráadásul keresztben, amelyek több centiméteren el is nyúltak, melyek szintkülönbségeket eredményeztek. Sötétben egyre többen botlanak meg illetve esnek el.

*Bebes István polgármester helyben megválaszolja a kérdést és megköszöni a jelzést. Elmondja, hogy jelen helyzetben nem alkalmas jelen problémák megoldása. Oda fognak figyelni ezekre a problémákra amiket a Ferencz Gyula és Auer Miklós képviselő-testületi mondott, hogy ezek megvalósulhassanak.*

Czvitkovics Gyula képviselő-testületi tag

* szintén megköszöni a városgondnokság munkáját, amelyet ebben a rendkívüli helyzetben végeztek, csak gratulálni lehet hozzá
* kéri hogy a hó helyzet miatt kialakult kátyúkat el kellene tüntetni, kérése arra vonatkozna, ahol lehet a kivágást kellene preferálni, mert az egyszerű kátyúzás nem mindig hatékony

További kérdés, vélemény nem hangzik el. Bebes István polgármester a Képviselő-testület ülését 15 óra 45 perckor bezárja.

K. m. f.

 Bebes István dr. Stepics Anita

 polgármester jegyző